उनें आक्खेआ जे इंदे शा ना छड़े पाकिस्तान लेई बल्के भारत ते अमरीका लेई बी खतरा बने दा ऐ। पाकिस्तान दे साबका प्रधानमंत्री नवाज शरीफ ने आक्खेआ जे हुन पाकिस्तान दी बंड होन जा दी ऐ। बंगलादेश साईं गै बलूचिस्तान बी हुन पाकिस्तान थमां बक्ख होने दी कगार उप्पर ऐ। एह्‌दे इक दिन परैंत शरीफ ने आक्खेआ जे कारगिल युद्ध पाकिस्तान दे तत्कालीन राश्ट्रपति परवेज मु्शर्रफ ने उनेंगी न्हेरे इच रक्खियै कीता हा। कारगिल युद्ध बेल्लै मुशर्रफ ने उनेंगी किश निं दस्सेआ ते कारगिल युद्ध छेड़ी दित्ता। उनें आक्खेआ जे कारगिल युद्ध दे बारे इच उनेंगी उसले पता उसले चलेआ जिसले भारत दे तत्कालीन प्रधानमंत्री अटल बिहारी वाजपेयी दा फोन आया। उनें आरोप लाया जे उस बेल्लै मुशर्रफ ने उनेंगी फांसी देने दी कोशश कीती ही। अमरीका दे न्यूयार्क टाइम्स दे पत्रकार डेविड ई. सेंगर ने अपनी कताब ‘द इनहेरिटेंस’ इच अमरीकी खुफिया विभाग पास्सेआ लिखेआ ऐ जे पाकिस्तानी फौज तालिबानियें कन्नै रली दी ऐ। सेंगर ने अपनी कताब इच अमरीकी खुफिया प्रमुक्खें दे ब्हाले थमां लिखे दा ऐ जे पाकिस्तानी सेना दे जनरल अशफाक कियानी ते तालिबानियें बश्कार होई गल्लबात टेप कीती गेई ऐ।